b"\n_START_ARTICLE_\nTabit ibn Kora\n_START_SECTION_\n\xc5\xbdivljenje in delo\n_START_PARAGRAPH_\nTabit je na predlog Mohameda ibn Muse ibn \xc5\xa0akira od\xc5\xa1el \xc5\xa1tudirat v Bagdad k \xc5\xa0akirovim bratom Bani Musa. Bil je na \xc4\x8delu skupine prevajalcev, ki je izhajala od poganskih psevdo-Sabejcev iz Harana. Arabski pisci zamenjujejo babilonske Sabejce od haranskih Sabejcev. Haranski Sabejci so spo\xc5\xa1tovali zvezde in so zaradi tega \xc5\xbee zelo zgodaj pokazali veliko zanimanje za astronomijo in matematiko. V \xc4\x8dasu muslimanske nadvlade so sprejeli ime Sabejcev, da bi se koristili s privilegiji, ki jih je dopu\xc5\xa1\xc4\x8dal Ko'ran. V drugi polovici 13. stoletja so Mongoli uni\xc4\x8dili njihovo zadnje sveti\xc5\xa1\xc4\x8de. Brez dvoma so jim njihove zasluge na duhovnem in znanstvenem podro\xc4\x8dju pomagale, da so dobili za\xc5\xa1\xc4\x8dito od muslimanov. Za \xc4\x8dasa al-Mutavakilovega vladanja je njihovo mesto postalo sredi\xc5\xa1\xc4\x8de filozofske in medicinske \xc5\xa1ole, ki so jo prej prenesli iz Aleksandrije v Antiohijo. \xc5\xbde zelo zgodaj so prevzeli velik del gr\xc5\xa1ke kulture in znanosti. V za\xc4\x8detku so govorili tudi gr\xc5\xa1ko._NEWLINE_Tabit in njegovi u\xc4\x8denci so \xc5\xbeiveli v tej sredini. Deloval je v Bagdadu. Ukvarjal se je z matematiko, astronomijo, medicino in filozofijo. Njegov glavni jezik je bil sirij\xc5\xa1\xc4\x8dina, ki je bila vzhodno aramejsko nare\xc4\x8dje iz Edese, poznal pa je dobro tudi gr\xc5\xa1\xc4\x8dino. Iz gr\xc5\xa1\xc4\x8dine je v arab\xc5\xa1\xc4\x8dino prevedel Apolonija, Arhimeda, Evklida in Ptolemeja. Tabit je predelal zgodnjej\xc5\xa1i Hunaynov prevod Evklida. Predelal je tudi Hunaynov prevod Ptolemejevega Almagesta in prevedel Ptolemejevo Geografijo, ki je pozneje postala zelo znana. Pokrovitelja je na\xc5\xa1el v abasidskem kalifu al-Mu'tadidu (892\xe2\x80\x93902) in kmalu postal njegov osebni prijatelj in gost njegovega dvora._NEWLINE_Od njegovih izvirnih del jih je malo ohranjenih. Izdelal je teorijo o trepidaciji in oscilaciji ekvinokcijskih to\xc4\x8dk, o kateri se je v srednjem veku veliko razpravljalo. Po Koperniku je dolo\xc4\x8dil dol\xc5\xbeino sideri\xc4\x8dnega leta 365\xe1\xb5\x88 6\xca\xb0 9\xe1\xb5\x90 12\xcb\xa2 (napaka 2\xcb\xa2). Tabit je objavil svoja opazovanja Sonca._NEWLINE_V matematiki je odkril ena\xc4\x8dbo za dolo\xc4\x8devanje parov prijateljskih \xc5\xa1tevil (glej tudi Tabitovo \xc5\xa1tevilo). V njegovem velikem delu ga je nasledil njegov sin Sinan, njegova dva vnuka Thabit in Ibrahim ibn Sinan in njegov pravnuk abu-al-Faraj. Vsi so bili znani kot prevajalci in u\xc4\x8denjaki. Po Tabitu je bilo najve\xc4\x8dje sabejsko ime Albatani. Tabit in vnuk Ibrahim sta prou\xc4\x8devala krivulje potrebne za izdelavo son\xc4\x8dnih ur. Tudi Abul Vefa je napisal knjigo o geometrijskih postopkih, ki so jih potrebovali rokodelci."